Skandaalseks kujunes ka odavise. Läti meest Dainis Kulat ähvardas täielik läbikukkumine. Kaks esimest viset olid läinud aia taha ja nüüd oli tal vaja kindlasti tulemust, head tulemust - vähemalt 82 meetrit. Oda lendaski kolmandal katsel parajalt üle 80 meetri, kuid oh häda - maandus murule lapiti ega jätnud mingit märki. Lätlase mäng näis olevat läbi, kuid ometi "leidis" väljakukohtunik  kõhklematult maandumisjälje. Kula tulemuseks mõõdeti 88.88 ja mees oli raskest seisust välja tulnud. Õnnelik Kula sai sellest uut hoogu ja järgmisel katsel paiskas oda 91.20 kaugusele. See tõi talle ka olümpiavõidu.